GUNKUL กำหนดช่วงราคาไอพีโอ 5.10 -5.40 บาทต่อหุ้น
กันกุลเอ็นจิเนียริ่ง&nbsp; เสนอขายหุ้นเพิ่มทุนให้กับประชาชนทั่วไป กำหนดช่วงราคาไอพีโอ 5.10 ถึง 5.40 บาทต่อหุ้น
29 ก.ย. 2553

กันกุลเอ็นจิเนียริ่ง  เสนอขายหุ้นเพิ่มทุนให้กับประชาชนทั่วไป กำหนดช่วงราคาไอพีโอ 5.10 ถึง 5.40 บาทต่อหุ้น
นายกัลกุล ดำรงปิยวุฒิ์ ประธานกรรมการบริหาร  บริษัท กันกุลเอ็นจิเนียริ่ง  หรือ GUNKUL  เปิดเผยว่า บริษัทจะเสนอขายหุ้นเพิ่มทุนให้กับประชาชนทั่วไปเป็นครั้งแรก(ไอพีโอ) จำนวน  100  ล้านหุ้น โดยขณะนี้ได้ทราบช่วงราคาที่จะเสนอขายหุ้นในเบื้องต้นแล้ว คืออยู่ในช่วงระหว่าง 5.10 ถึง 5.40 บาทต่อหุ้น         “คาดว่าเมื่อเปิดให้จองซื้อหุ้นเพิ่มทุนของ GUNKUL ที่นำออกมาจำหน่ายทั้งหมด 100 ล้านหุ้น จะได้รับความสนใจจากผู้ลงทุนจำนวนมาก เพราะผลจากการนำเสนอข้อมูลให้กับนักลงทุนสถาบัน หรือ โรดโชว์ร่วมกับทิสโก้ ในช่วงที่ผ่านมาพบว่ามีกระแสตอบรับอย่างดีเยี่ยม เนื่องจากการนำเสนอข้อมูลดังกล่าวช่วยให้นักลงทุนมองเห็นศักยภาพการเติบโตของบริษัทในหลายๆด้าน ทั้งในเรื่องของการขยายตัวของธุรกิจปัจจุบันและการเติบโตแบบก้าวกระโดดจากการเข้าสู่ธุรกิจพลังงานทดแทนจากการจำหน่ายไฟฟ้าให้กับการไฟฟ้าส่วนภูมิภาค  สำหรับราคาหุ้นที่จะเสนอขายนั้น จะต้องรอผลการ Book Building จากนักลงทุนสถาบันในวันที่ 6 ตุลาคม 2553 ก่อน แต่ขอให้นักลงทุนสบายใจได้ว่าราคาหุ้น GUNKUL ที่จะนำออกมาเสนอขายในครั้งนี้เป็นราคาที่เหมาะสม และเราจะมีส่วนลด (Discount) ให้กับนักลงทุนด้วย”นายกัลกุล กล่าวในที่สุด    นายประเสริฐ ตันตยาวิทย์  หัวหน้าธุรกิจวาณิชธนกิจ บริษัทหลักทรัพย์ ทิสโก้   ในฐานะผู้จัดการการจำหน่ายหุ้นสามัญเพิ่มทุนของ บมจ.กันกุลเอ็นจิเนียริ่ง  เปิดเผยว่าการกำหนดช่วงราคาเสนอขายหุ้นสามัญเพิ่มทุนของ GUNKUL ในเบื้องต้น อยู่ระหว่าง 5.10 ถึง 5.40 บาทต่อหุ้น ซึ่งถือว่าเป็นช่วงราคาที่เหมาะสม โดยพิจารณาจากพื้นฐานที่แข็งแกร่งของบริษัท ควบคู่กับโอกาสของอัตราการเติบโตที่สูงโดยเฉพาะในเรื่องของรายได้ที่จะเกิดขึ้นธุรกิจพลังงานทดแทน นอกจากนี้ผลการนำเสนอข้อมูลให้กับนักลงทุนสถาบัน หรือ Road Show ได้รับกระแสตอบรับที่ดีมาก ทิสโก้ ในฐานะแกนนำในการจัดจำหน่ายหุ้น GUNKUL จึงมีความมั่นใจว่าเมื่อหุ้น GUNKUL เปิดให้จองซื้อจะได้รับความสนใจจากนักลงทุนอย่างแน่นอน และคาดว่าด้วยระดับราคาดังกล่าวจะสามารถสร้างผลตอบแทนที่น่าพอใจให้กับนักลงทุนได้สำหรับราคาเสนอขายที่แน่นอนจะกำหนดในวันที่ 7 ตุลาคม 2553 นี้ ภายหลังจากที่ทำการ Book Building ในวันที่ 6 ตุลาคม 2553 และคาดว่าจะเปิดให้จองซื้อหุ้น GUNKUL ในระหว่างวันที่ 11 ถึง 13 ตุลาคม 2553 นี้ นายวรชาติ ทวยเจริญ กรรมการผู้จัดการ บริษัท ฟินเน็กซ์ แอ๊ดไวเซอรี่ จำกัด ในฐานะที่ปรึกษาทางการเงิน เปิดเผยว่าการกำหนดช่วงราคาเสนอขายหุ้นสามัญเพิ่มทุนของ GUNKUL ดังกล่าว ถือว่าเป็นช่วงราคาที่เหมาะสม ด้วยอัตราการเติบโตของบริษัท เมื่อผนวกเข้ากับบรรยากาศการลงทุนในปัจจุบันที่คึกคัก ทำให้มีความมั่นใจเช่นกันว่าเมื่อเปิดให้จองซื้อในช่วงประมาณกลางเดือนตุลาคมนี้หุ้นสามัญเพิ่มทุนของ GUNKUL จะได้รับการตอบรับที่ดีอย่างแน่นอน